《八月十五夜五河口观月》
元代·郝经

去年燕南醉明月，黄金台上秋风发。两行燕玉笑姮娥，直著风神比颜色。

前年山南醉明月，露气风声缠玉节。甲士挝鼓边声雄，汉水波翻岘山裂。

今年又作江南行，五河河口浇雄䲔。举杯对月月浮动，酒浪摇碧金鳞生。

彷徨四顾天宇豁，九州四海一月明。谁令此地限南北？鬨起祸乱挐甲兵。

人生大抵随所遇，南北东西无定住。今宵对月倾金尊，便可长吟嚼佳句。

醉时抱月凌孤风，桂苑烟霄快高步。浩歌乱扣白玉盘，天上人惊亦何惧。

不须槌碎黄鹤楼，何必翻倒鹦鹉洲。大江江头呼李白，我欲与汝蓬山游。

赤城城头摇曳紫绮裘，白云云边倒卷苍玉瓯。双成佐酒飞琼唱，不解人间更有愁。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。